*****
ΚΑΝΟΝΙΣΜΟΣ (ΕΟΚ) αριθ. 3555/81 ΤΗΣ ΕΠΙΤΡΟΠΗΣ
της 8ης Δεκεμβρίου 1981
περί κατατάξεως εμπορευμάτων στη διάκριση 02.06 Β Ι α) 7 του Κοινού Δασμολογίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 περί των μέτρων που πρέπει να ληφθούν για την ομοιόμορφη εφαρμογή της ονοματολογίας του Κοινού Δασμολογίου (1), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 3,
Εκτιμώντας:
ότι για να εξασφαλισθεί η ομοιόμορφη εφαρμογή της ονοματολογίας του Κοινού Δασμολογίου, πρέπει να θεσπισθούν διατάξεις σχετικές με τη δασμολογική κατάταξη του προϊόντος που συνίσταται από ζαμπόν αποστεωμένον εκ χοίρου κατοικιδίου, από το οποίο έχει αφαιρεθεί το λίπος και το δέρμα και το οποίο, αφού έχει υποστεί επεξεργασία δι' εγχύσεως υδατικού διαλύματος χλωριούχου νατρίου που περιέχει μικρή ποσότητα άλλων αλάτων και σακχάρων, έχει στη συνέχεια μαλαχθεί σε κενό αέρος·
ότι η διάκριση 02.06 του Κοινού Δασμολογίου, το οποίο έχει προσαρτηθεί στον κανονισμό (ΕΟΚ) αριθ. 950/68 του Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 3300/81 (3), αναφέρει μεταξύ άλλων τα αλατισμένα και αποστεωμένα ζαμπόν·
ότι το συγκεκριμένο προϊόν, το οποίο έχει υποστεί επεξεργασία που χρησιμοποιείται ευρέως για την παρασκευή αλατισμένου ζαμπόν, έχει το χαρακτήρα του εμπορεύματος που αναφέρεται στην κλάση 02.06· ότι στα πλαίσια αυτής της κλάσεως, το εν λόγω προϊόν πρέπει να υπαχθεί στη διάκριση 02.06 Β Ι α) 7·
ότι οι διατάξεις του παρόντος κανονισμού είναι σύμφωνες με τη γνώμη της Επιτροπής Ονοματολογίας του Κοινού Δασμολογίου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το προϊόν που συνίσταται από ζαμπόν αποστεωμένον εκ χοίρου κατοικιδίου, από το οποίο έχει αφαιρεθεί το λίπος και το δέρμα και το οποίο, αφού υποστεί επεξεργασία δι' εγχύσεως υδατικού διαλύματος χλωριούχου νατρίου που περιέχει μικρή ποσότητα άλλων αλάτων και σακχάρων, έχει στη συνέχεια μαλαχθεί σε κενό αέρος, υπάγεται στο Κοινό Δασμολόγιο, στη διάκριση:
02.06 Κρέατα και παραπροϊόντα σφαγείων παντός είδους, βρώσιμα (εξαιρέσει των συκωτιών πουλερικών), ηλατισμένα ή εν άλμη, απεξηραμμένα ή καπνιστά:
Β. Χοίρων κατοικιδίων:
Ι. Κρέατα:
α) Ηλατισμένα ή εν άλμη:
7. Λοιπά
Άρθρο 2
Ο παρών κανονισμός αρχίζει να ισχύει την εικοστή πρώτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 8 Δεκεμβρίου 1981.